
STRĂINILOR DE DACIA 
 
sleios străin obraznic – tontoroiul 
îl joci peste strămoşul sfânt mormânt: 
e joc de crimă jaf  - inimii sloiul 
cu care-mi zgârii duhuri din pământ 
 
tot Kogaionul l-ai trezit – smârdoare! 
când mi-ai pocit limba din Soare şi Cuvânt: 
mii tarabostes au ieşit din floare 
sub hore calcă strâmbu-ţi legământ 
 
opriţi din ceasuri – zeii-apasă-opinca: 
din şarpe negru  - iscă trandafirii 
străbunii-şi rostuiesc de zor tilinca 
să cânte-mpărăteasca noimă-a firii 
 
toţii Mirii Munţi în straie de lumină 
vin cu Cereştile Mirese la Izvor: 
aici sunt Soare Lună şi Stupină 
iar sfinţii niciodată nu ne mor! 
 
voi – venetici învăluiţi în bale 
nu ne cunoaşteţi zeii – nici otrava: 
deci nu veniţi orbeţi -  cu toată graba 
curmaţi-vă spre noi a voastră cale! 
 
prea gingaş sfânt pământu-i din vecie 
să-ndure pas clocit nemernicie! 
când zâne s-or desface din zvelt trunchi 
vă veţi preface-n stârvuri de păduchi... 
 
...voi – greş de borţi la raiul naiul: 
retina tracă se trezeşte! 
veţi arde-n aprige văpăi şi-n graiul 
în cari Zalmoxis ziua povesteşte! 
 
 SFÂNTUL VALAH 
 
sfânt miezul nopţii tace: e răcoros pe pajişti 
şi îmi aprinde candeli în ochii de prieteni 
s-au fost făcut biserici în limpezimi de rarişti 
un munte-ntreg slujeşte cu-mpărăţii de jnepeni 
 
cad stelele-n cristelniţi şi vântu-ngână psalmii 
cu boli de nemurire se preamăreşte zarea 

prin fagure de lună cu toţi smerim cărarea 
se sting în palme ruguri şi vuiete de armii 
 
alinul stinge jarişti – supune crini de soartă                                
(nu-ncepe nu sfârşeşte pe frunţile crăieşti!) 
în miez de fruct al vinii a biruit o poartă: 
 
de vrei frăţii cu mirul – spre crucea ta să creşti 
...e-o Gòlgotă senină pe umerii cereşti 
iar dinspre mântuire foşnesc alese veşti 
 
CÂND MĂ ÎNTÂLNESC CU LIMBA ROMÂNĂ 
 
când mă întâlnesc cu  
limba română – e ca şi cum m-aş întâlni cu 
Dumnezeu: plâng precum munţii în 
furtună – sufletul meu luminează până  
departe – în adâncul – la rădăcina 
fântânilor 
 
mă întâlnesc cu însăşi 
Sărbătoarea 
 
îndemnul de vibraţie al limbii române – acolo 
sus – în vârful copacului veciei – aprinde 
fructul mântuirii: întâi îi ies acestuia - de sub 
abdomenul silabelor – picioarele 
baletând artificii miriapode – apoi – în 
urmă – sunetul vocii sale de  
fruct al minunii frazale coace şi  
aprinde palatul Lui 
Dumnezeu – aprinde 
pădurile raiului – aprinde flori în 
auz şi-n 
lenile sfânt scrise de  
albinelor văzduhului 
 
limba română e cea în care Dumnezeu a făcut 
Cele Patru Răsărituri – apoi pe 
Adam Eva heruvii serafii  - iar la urmă a 
râs – vesel ca un copil – aplecat peste  
ghizdurile înalte ale 
Întregii Creaţii 
*** 
 
                         Adrian Botez 

